David J. Gross
David J. Gross, David Jonathan Gross, f. 19.2.1941, amerikansk fysiker, professor ved Princeton University 1969-97, siden 1997 direktør for Kavli Institute of Theoretical Physics ved University of California, Santa Barbara. Hans opdagelse, gjort s.m. Frank Wilczek, af fænomenet asymptotisk frihed i ikke-abelske gaugeteorier ledte til forståelsen af, at en ganske bestemt gaugeteori, kvantekromodynamik, giver den mikroskopiske beskrivelse af de stærke vekselvirkninger. D. Politzer havde uafhængigt heraf gjort samme opdagelse. For dette arbejde modtog alle tre nobelprisen i 2004. Gross har leveret et utal af andre fundamentale bidrag til teoretisk partikelfysik, specielt inden for fænomenologien omkring stærke vekselvirkninger, og har igennem en lang periode spillet en ledende rolle i udviklingen og forståelsen af strengteori, herunder specielt opdagelsen af en helt ny type af superstrengteori i 1987.